D ô v o d o v á    s p r á v a 

Všeobecná časť

	Navrhované zmeny a doplnenia zákona vychádzajú predovšetkým z novelizovaného čl. 60 Ústavy Slovenskej republiky, ktorý rieši spoločensky potrebné rozšírenie kontrolnej pôsobnosti aj na verejné prostriedky doteraz vyňaté z pôsobnosti Najvyššieho kontrolného úradu Slovenskej republiky (ďalej len „úrad“). Tým sa vlastne napĺňa pôvodný zámer, ktorý nebol dôsledne zavŕšený ústavným zákonom č. 90/2001 Z.z..

	K rozšíreniu pôsobnosti úradu dochádza v niekoľkých oblastiach.

	Najvýznamnejšou je oblasť územnej samosprávy, kde úrad nadobúda pôsobnosť kontroly týchto subjektov v plnom rozsahu, nie iba v obmedzenej miere ako je to doteraz. Reforma verejnej správy si vyžaduje zaviesť nový systém financovania a kontroly verejných financií. Na samosprávne orgány bol prenesený značný objem finančných prostriedkov a na zabezpečenie kontroly ich použitia sú nevyhnutné účinné mechanizmy. 

	Pôsobnosť úradu sa tiež jednoznačne rozširuje na kontrolu hospodárenia právnických osôb s majetkovou účasťou štátu, právnických osôb s majetkovou účasťou verejnoprávnych inštitúcií, právnických osôb s majetkovou účasťou Fondu národného majetku Slovenskej republiky. Podľa doterajšieho znenia Ústavy SR je určitý rozpor medzi znením čl. 60 ods. 1 a čl. 60 ods. 2, v dôsledku čoho vznikali problémy pri aplikácii zákona Národnej rady Slovenskej republiky č. 39/1993 Z.z. v znení neskorších predpisov a bola spochybňovaná kontrolná pôsobnosť úradu vo vzťahu k hospodáreniu týchto právnických osôb.

	Rozširuje sa tiež kontrolná pôsobnosť úradu na hospodárenie všetkých subjektov, ktoré nadobúdajú prostriedky z rozvojových programov alebo z iných obdobných zdrojov zo zahraničia.
   
	Ďalšie rozšírenie pôsobnosti úradu sa vzťahuje na hospodárenie právnických osôb vykonávajúcich činnosti vo verejnom záujme, pričom okruh týchto subjektov už netvoria iba subjekty definované v zákone ako verejnoprávne inštitúcie.

	Súčasne sa návrhom aktualizujú poznámky pod čiarou k jednotlivým odkazom, ktoré vzhľadom na početné legislatívne zmeny v príslušných oblastiach nie sú v súlade s platnými právnymi predpismi.

	V záujme efektívnejšieho získavania údajov potrebných pre kontrolnú činnosť úradu sa navrhuje doplnenie platného zákona o ustanovenia umožňujúce získavať informácie o stave realizácie štátneho rozpočtu a súvisiacich údajoch priamym využitím prierezového informačného systému Štátnej pokladnice SR, rozpočtového informačného systému, prípadne iných informačných systémov. Týmto sa urýchli a zefektívni činnosť úradu v etape prípravy i výkonu kontroly, resp. pri spracovávaní príslušných stanovísk úradu, ktoré sú  určené Národnej rade SR.

	Menšiu skupinu navrhovaných legislatívnych úprav tvoria tie, ktorými sa rieši nepresnosť formulácií platného zákona alebo ich nevhodnosť z legislatívno – technického hľadiska, ako i tie, ktorými sa reaguje na zmeny uskutočnené v rámci verejných financií v súvislosti s jednotnou metodikou používanou v Európskej únii.

	Prijatie zákona nebude mať zvýšený dopad na štátny rozpočet.
	
	Návrh zákona je v súlade s Ústavou Slovenskej republiky a všeobecne záväznými právnymi predpismi ako aj medzinárodnými dokumentmi, ktorými je Slovenská republika viazaná.